
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas loceklis Andrejs Vanags, kā patērētāju interešu pārstāvis
Komisijas locekle Karola Panke, kā komersanta interešu pārstāve
izskatīja rakstveida procesā strīdu starp patērētāju un sabiedrību saistībā ar redzi koriģējošo briļļu lēcu bojājumiem. 
No lietas materiāliem izriet, ka patērētājs 2026.gada 6.jūnijā no sabiedrības iegādājās un lietošanā saņēma redzi koriģējošās brilles par 370,90 EUR. Pēc preces saņemšanas patērētājs konstatēja plaisas briļļu lēcās un to pārklājuma bojājumus. 2026.gada 3. augustā patērētājs vērsās sabiedrībā ar rakstisku pretenziju par preces neatbilstību līguma noteikumiem, pieprasot bez atlīdzības novērst neatbilstību. Sabiedrība 2026.gada 4.augustā prasību noraidīja, norādot, ka brilles bijušas pakļautas temperatūrai, kas pārsniegusi 60 °C, un lēcu bojājumi radušies briļļu lietošanas noteikumu pārkāpuma dēļ. Patērētājs 2026.gada 12.augustā atkārtoti vērsās sabiedrībā, nepiekrītot atteikumam un pieprasot bez atlīdzības nomainīt bojātās lēcas vai iesniegt neatkarīga eksperta tehniskos pierādījumus. Patērētājs norādīja, ka atbildi uz atkārtoto pretenziju nav saņēmis. Komisijai patērētājs lūdz panākt bojāto lēcu bezmaksas nomaiņu vai par preci samaksātās naudas summas 370,90 EUR atmaksu. 
Sabiedrība lietā ir sniegusi skaidrojumu, ka redzi koriģējošās brilles patērētājam izsniegtas bez defektiem, atbilstošas līguma noteikumiem un kopā ar briļļu lietošanas pamācību. Patērētājs ar parakstu apliecinājis, ka brilles saņēmis bez defektiem un ar lietošanas pamācību ir iepazinies. Sabiedrība, izpētot brilles, konstatējusi, ka tās ilgstoši atradušās temperatūrā, kas pārsniegusi 60 °C, kā rezultātā neatgriezeniski bojātas lēcu virsmas. Sabiedrība atsaucas uz briļļu lietošanas pamācības 7. punktu, kurā norādīts neatstāt brilles vietās, kur temperatūra pārsniedz +40 °C, jo pārkaršana var neatgriezeniski sabojāt lēcas, to pārklājumus un ietvaru. Tādēļ sabiedrība uzskata, ka bojājumi radušies pēc preces nodošanas patērētājam, neievērojot lietošanas norādījumus, un patērētāja prasību noraida. 
Komisija, izvērtējot lietā esošos apstākļus un pierādījumus, secina, ka patērētāja prasība nav pamatota un ir noraidāma. 
Komisija norāda, ka saskaņā ar Patērētāju tiesību aizsardzības likuma (turpmāk - PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
Savukārt, atbilstoši PTAL 28. panta piektajai daļai patērētājam ir tiesības pieprasīt, lai pārdevējs samērīgi samazina preces cenu vai atceļ līgumu un atmaksā par preci samaksāto naudas summu, ja pārdevējs saprātīgā termiņā nav novērsis preces neatbilstību līguma noteikumiem vai nav apmainījis preci pret līguma noteikumiem atbilstošu preci. 
Komisija ņem vērā, ka brilles patērētājam tika nodotas bez defektiem un patērētājs ar parakstu apliecināja, ka preci saņēmis bez defektiem, kā arī saņēmis briļļu lietošanas pamācību un ar tās saturu iepazinies. Lietas izskatīšanā ir konstatēts, ka briļļu lēcu plaisas un pārklājuma bojājumi radušies termiskas iedarbības rezultātā un šie defekti nav pastāvējuši preces iegādes brīdī. Šāds bojājumu rašanās cēlonis nav saistīts ar preces neatbilstību, kas pastāvējusi preces piegādes brīdī. 
Lietošanas pamācībā patērētājs bija informēts, ka brilles nedrīkst atstāt vietās, kur temperatūra pārsniedz +40 °C, jo pat īslaicīga pārkaršana var neatgriezeniski sabojāt lēcas, to pārklājumus un ietvaru. Tā kā brilles bijušas pakļautas termiskai iedarbībai, kuras rezultātā radušies lēcu bojājumi, sabiedrība nav atbildīga par šādu pēc preces piegādes radušos bojājumu novēršanu PTAL noteiktajā kārtībā. 
No minētā izriet, ka lietā nav konstatēta tāda redzi koriģējošo briļļu neatbilstība līguma noteikumiem, par kuru atbilstoši PTAL 14. pantam būtu atbildīga sabiedrība. Līdz ar to patērētājam nav tiesiska pamata prasīt lēcu bezmaksas nomaiņu vai par preci samaksātās naudas summas atmaksu. 
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 

nolemj:

noraidīt Jura Ozola prasību.


Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							          Sandra Vētra

